Siemens se hospitaal kry toe wel lisensie | Netwerk24
Deur Marietjie Gericke 12 Oktober 2018 06:52
’n Splinternuwe CityMed-daghospitaal op dieselfde vlak in dieselfde gang van die Prellerplein-winkelsentrum in Dan Pienaar in Bloemfontein is bykans voltooi nadat die lisensie vir dié groot uitbreidings bekom is.
So sê Koos Raubenheimer, een van die groot aandeelhouers in die hospitaal.
Die vermoorde Louis Siemens. Foto: Volksblad
Hy sê die nuwe CityMed-hospitaal – op dieselfde terrein en in dieselfde gang as die huidige ligging – waarheen daar eersdaags verhuis word, het nou vier teaters, teenoor twee voorheen.
Raubenheimer sê die Vrystaatse gesondheidsdepartement het reeds ’n eerste inspeksie by die nuwe hospitaal uitgevoer en aanbevelings gemaak oor aanpassings wat gemaak moes word, wat nou gedoen word.
“ ’n Paar taai inspeksies lê nog voor.”
Vir Raubenheimer is die dood van die vermoorde Louis Siemens (54), dié hospitaal se voormalige besturende direkteur, steeds ’n groot raaisel.
Luidens die klagstaat teen Siemens se vermeende moordenaars het die vermoorde sedert 2015 miljoene rande se omkoopgeld betaal om lisensies vir die uitbreiding van die hospitaal te bekom.
Teen die tyd van sy moord vanjaar op 10 Mei in die kelderverdieping van die Prellerplein-winkelsentrum het Siemens reeds minstens R5,6 miljoen betaal aan Kibi Stanley Bakili (37), een van die moordverdagtes, beweer die staat.
Bakili het al ’n paar keer in die hof vir ’n borgtogaansoek verskyn en sal op 9 November weer verskyn. Hy is reeds op die dag van die moord in hegtenis geneem.
Saam met hom sal twee polisiebeamptes, konst. Kagisho Ishael Chabane (39), ’n hofordonnans in die Bloemfonteinse landdroshof, en konst. Molebatsi John Mogoera (40) van die Bayswater-polisiekantoor in die stad, wat op 3 September in hegtenis geneem is, ook moet verskyn.
Kibi Stanley Bakili in die hof in Bloemfontein. Foto: Alzane Narrain
Hulle het ook reeds vroeër saam met Bakili voorgekom.
Intussen verskyn een van die vermeende huurmoordenaars wat ook glo betrokke was en wie se naam nog nie bekend gemaak kan word nie, Vrydag vir die eerste keer in die landdroshof in Bloemfontein nadat hy Woensdagaand in hegtenis geneem is.
Thandi Mbambo, polisiewoordvoerder, het Donderdagaand gesê ’n tweede vermeende huurmoordenaar is nog nie deur die polisie in hegtenis geneem nie.
* Netwerk24 verneem betroubaar die motor wat die vermeende moordenaars gehuur het in die tyd van Siemens se moord, is twee aande voor sy dood in Heuwelsig gesien in die straat waar Siemens gebly het.
Die verdagtes het op 10 Mei met dié motor van die moordtoneel gevlug nadat Siemens vier keer geskiet is.
* Johan Lombard, vriend van die Siemens-gesin, het Donderdag gesê dit gaan onder omstandighede goed met Siemens se vrou en sy twee kinders.
Meer oor: Citymed-Daghospitaal | Louis Siemens | Bloemfontein
Siemens-moord: Bakili laat vaar aansoek om borgtog